নির্মাতার বিরুদ্ধে টেকনাফে ক্রসফায়ারে নিহত কাউন্সিলরের স্ত্রীর অভিযোগ

ফোনের এক প্রান্ত থেকে মেয়ে বলছে ‘আব্বু তুমি কান্না করছো যে…’ ঠিক এমন সময় ফোনের ওপর প্রান্ত থেকে শোনা যায় গুলির শব্দ ও সঙ্গে একজনের গোঙানির আওয়াজ। বলছি টেকনাফ পৌরসভা কাউন্সিলর একরামুল হককে হত্যার সময় ফাঁস হওয়া অডিওর কথা।

পরপর তিনবার টেকনাফ পৌরসভা কাউন্সিলর ছিলেন একরামুল হক। ২০১৮ সালে তৎকালীন সরকার মাদক চোরাকারবারিদের বিরুদ্ধে কঠোর অভিযান চালায়, যেখানে আইন প্রয়োগকারী সংস্থার সাথে বন্দুকযুদ্ধে ১০০ জনেরও বেশি সন্দেহভাজন নিহত হয়। ২০১৮ সাল থেকে শুধুমাত্র টেকনাফেই আইন প্রয়োগকারী সংস্থার বিচারবহির্ভূত গুলাগুলিতে ২০০ জনেরও বেশি মানুষ প্রাণ হারায়। তাদের একজন কাউন্সিলর একরামুল।

তার ঘটনাটি সেই সময়ে আলোচিত হওয়ার প্রধান কারণ, তাকে হত্যার আগ মুহূর্তের একটি অডিও ফাঁস হয়ে যায়। যেখানে একরামুলকে শেষবারের মতো মুঠোফোনে তার স্ত্রী ও মেয়ের সাথে কথোপকথনে শোনা যায়! ‘আব্বু তুমি কান্না করছো যে…’- বাবা একরামুলের উদ্দেশে মেয়ের বলা এমন আকুল কণ্ঠস্বরটি সংবেদনশীল মানুষকে নাড়িয়ে দেয়!

দর্শকদের একটি বড় অংশ সেই ঘটনার ছায়া খুঁজে পেয়েছে সম্প্রতি মুক্তি পাওয়া ওয়েব ফিল্ম ‘আমলনামা’য়। তরুণ নির্মাতা রায়হান রাফী পরিচালিত ওয়েব ফিল্মটি চরকিতে মুক্তি পেয়েছে যেখানে অভিনয় করেছেন জাহিদ হাসান, তমা মির্জা, কামরুজ্জামান কামু, সারিকা সাবরিন, গাজী রাকায়েত, গীতাশ্রী চৌধুরী, হাসনাত রিপন, জান্নাতুল মাওয়া ঝিলিক, এ কে আজাদ সেতু, ইনায়া আর্যা অনেকেই।

এবার রাফীর ওয়েব ফিল্মটি নিয়ে কথা বলছেন ২০১৮ সালে র‍্যাবের ক্রসফায়ারে টেকনাফ পৌরসভা কাউন্সিলর একরামুল হকের স্ত্রী আয়েশা বেগম। ‘আমলনামার’ সূত্র ধরে রায়হান রাফীর বিরুদ্ধে অভিযোগ আনলেন তিনি।

আয়েশা বেগম রোববার (১৬ মার্চ) সকালে ফেসবুকে একটি সংবাদমাধ্যমের ফটোকার্ড শেয়ার করেন। ওই পোস্টে তিনি তার স্বামী একরামুল হকের বিষয়টি তুলে ধরে বলেন, পরিচালক রায়হান রাফী একটি কাল্পনিক মুভি বানিয়েছে, এই মুভিতে রায়হান রাফী নিজেই প্রথমে স্বীকার করেন যে, মুভিটি কোন সত্যি ঘটনার সাথে মিল নেই, তিনি তার মনমতো করে কাল্পনিকভাবে এই মুভিটি বানিয়েছেন। আর আপনারা আজ এই মুভি দেখে আমাদেরকে দোষারোপ ও লজ্জিত করছেন। আপনারা এই মুভিটা আমার স্বামীর ঘটনা বলে অপপ্রচার করতেছেন, আমার স্বামী কোন প্রকার মাদকদ্রব্যের সঙ্গে জড়িত ছিল না। আমার স্বামীকে খুনিরা পরিকল্পিতভাবে এবং নির্মমভাবে হত্যা করেছে। আজ আপনারা এই মুভি দেখে আমার স্বামীর আসল ঘটনা বলে উল্লেখ্য করিতেছেন।

তিনি রায়হান রাফীকে উদ্দেশে আরও বলেন, রায়হান রাফী যদি বলে যে এই মুভিটি একরামুল হকের সত্যি ঘটনার ওপর ভিত্তি করে বানানো হয়েছে, তাহলে তার বিরুদ্ধে মানহানি মামলা করতে বাধ্য হবো। আর আমি রায়হান রাফীকে বলবো এই মুভিটি একরামুল হকের আসল ঘটনার সাথে কোন মিল নেই এই কথাটা সবার সামনে বলার জন্য অনুরোধ করছি।

এরপর আয়েশা সেই পোস্টে একটি সংবাদমাধ্যমে উদ্দেশ্য করে বলেন, প্রথম আলো এই ঘটনাকে একরামুল হকের আসল ঘটনা বলে প্রচার করেছেন, এই মুহূর্তে আমাকে ও আমার দুই মেয়েকে জাতির সামনে অপমান, লজ্জিত ও দোষারোপ করতেছেন। আর পুরো জাতি জানে আমার স্বামী কোনোরকম মাদকদ্রব্য ও অন্যায় কাজের সঙ্গে জড়িত ছিলেন না। সে আজ মাদকের বিরোধিতা করেছিল তাই খুনিরা আমার স্বামীকে অন্যায়ভাবে ও নাটকীয়ভাবে হত্যা করে। আর আমি প্রথম আলোকে বলব তারা যা প্রচার করেছে তা ভুলবশত করেছেন, আর যদি তারা তা স্বীকার না করে তাহলে আমি ও আমার দুই মেয়ে মিলে প্রথম আলোর বিরুদ্ধে মানহানি মামলা করতে বাধ্য হব। আর আমি প্রথম আলোকে অনুরোধ করছি যে, শিগগিরই এই ঘটনা একরামুল হকের ঘটনার সাথে কোন মিল নেই, এই কথাটি সবার সামনে বলার জন্য।

আয়েশা বেগমের পোস্টটি নজরে আসে রাফীর। নির্মাতা তার বক্তব্য তুলে ধরে রোববার (১৬ মার্চ) ফেসবুকে পোস্টে বলেন, ‘আমলনামা’ কোন নির্দিষ্ট ঘটনাকে কেন্দ্র করে নির্মাণ নয়, এটা সকল বিচারবহির্ভূত হত্যাকাণ্ডের প্রতিচ্ছবি ‘আমলনামা’ অনেকগুলো সত্য ঘটনা থেকে অনুপ্রাণিত একটি ফিকশন। প্রত্যেক বিচারবহির্ভূত হত্যাকাণ্ডের বিরুদ্ধে প্রতিবাদ স্বরূপ এই সিনেমা।

rtv