ব্রাহ্মণবাড়িয়ায় ফুচকা খাওয়ার পর টিস্যু না দেওয়ায় সংঘর্ষ, আহত ১৫

সিবিএন ডেস্ক

ব্রাহ্মণবাড়িয়ার সরাইল উপজেলায় ফুচকা খাওয়ার পর টিস্যু না দেওয়াকে কেন্দ্র করে দুই পক্ষের মধ্যে সংঘর্ষ হয়েছে। এতে অন্তত ১৫ জন আহত হয়েছেন।

সোমবার (৯ জুন) রাত ৮টা থেকে ১০টা পর্যন্ত উপজেলার পাঠানপাড়া এলাকায় এই সংঘর্ষ চলে।

স্থানীয় সূত্রে জানা যায়, পাঠানপাড়ার রাইডিং জোনে ঈদ উপলক্ষে ভিড় জমে। সেখানেই ‘এরাবিয়ান ফুচকা হাউজ’ নামের একটি দোকানে কোট্টাপাড়া এলাকার রাব্বী নামে এক যুবক ফুচকা খাওয়ার পর টিস্যু চান। দোকান মালিক মজিবুর পাঠান টিস্যু নেই জানালে তাদের মধ্যে বাগবিতণ্ডা শুরু হয়, যা পরে হাতাহাতিতে রূপ নেয়।

ঘটনাটি ছড়িয়ে পড়লে কোট্টাপাড়া ও পাঠানপাড়ার লোকজন দেশীয় অস্ত্রশস্ত্র নিয়ে সংঘর্ষে জড়ায়। সংঘর্ষের সময় প্রায় দুই ঘণ্টা সরাইল-নাসিরনগর আঞ্চলিক সড়কে যান চলাচল বন্ধ ছিল।

খবর পেয়ে পুলিশ ঘটনাস্থলে পৌঁছে প্রায় দেড় ঘণ্টা চেষ্টা চালিয়ে পরিস্থিতি নিয়ন্ত্রণে আনে। সরাইল থানার ওসি রফিকুল হাসান জানান, তাৎক্ষণিকভাবে কতজন আহত হয়েছেন, তা নিশ্চিত করা সম্ভব হয়নি।